FI Euroopan unionin virallinen lehti CE 84/805

(2004/C 84 E/0900)

KIRJALLINEN KYSYMYS P-0525/04

esittäjä(t): Ian Hudghton (Verts/ALE) komissiolle

(17. helmikuuta 2004)

Aihe: Perunan vaalea rengasmätä

Komissio lienee tietoinen siitä, että perunan vaalean rengasmädän äskettäinen puhkeaminen Walesissa aiheuttaa syvää huolta perunanviljelijöille muualla Yhdistyneessä kuningaskunnassa, mukaan lukien omassa vaalipiirissäni Skotlannissa. Komissio tiennee myös, että Skotlannin viljelijäliitto yhdessä Irlantilaisten kollegojensa kanssa haluaa estää taudin leviämisen omille viljelyksilleen perustamalla ”hyvän terveyden alueita”. Siten Skotlanti, Pohjois-Irlanti ja Irlannin tasavalta nimettäisiin virallisesti perunan vaaleasta rengasmädästä vapaiksi alueiksi ja voitaisiin kieltää siemenperunan tuonti niihin muualta. Näin toimimalla saavutettaisiin kaksi päämäärää: taudin leviämisen estäminen ja sen varmistaminen, että taudista vapailla alueilla voidaan viljellä tervettä perunaa.

Katsooko komissio, että Skotlannin ja Irlannin viljelijöiden ehdottamat toimenpiteet auttaisivat estämään taudin leviämistä? Mitä komission mielestä pitäisi tehdä EU:n ja jäsenvaltioiden tasolla sekä alemmilla hallinnon tasoilla näiden tavoitteiden saavuttamiseksi?

David Byrnen komission puolesta antama vastaus

(12. maaliskuuta 2004)

Komissio on tietoinen kysymyksessä olevasta perunan vaalean rengasmädän puhkeamisesta. Komissio seuraa tilannetta tarkasti ja saa sen kehittymisestä säännöllisesti tietoja Yhdistyneen kuningaskunnan toimivaltaisilta viranomaisilta. Skotlannin ja Irlannin maanviljelijöiden tekemien ehdotusten osalta komissio korostaa, että Euroopan unionissa on jo annettu kasvinsuojelua koskeva lainsäädäntö, jonka tavoitteena on estää taudin ilmeneminen ja saada se hallintaan, jos sitä ilmenee. Kyseisellä yhteisön lainsäädännöllä tarkoitetaan direktiiviä 2000/29/EY (1), jossa määritellään kasvien ja kasvituotteiden, erityisesti perunoiden, tuontia EU:hun ja niiden kuljettamista EU:n sisällä koskevat kasvinsuojelun säännökset, ja direktiiviä 93/85/ETY (2), jonka tavoitteena on perunan vaalean rengasmädän saaminen hallintaan. Se sisältää erittäin yksityiskohtaisia teknisiä toimia taudin esiintymisen estämiseksi ja sen hallitsemiseksi. Säännösten tarkoituksena on varmistaa, että perunoita ei siirretä minnekään, jollei kasvinsuojelullisia vaatimuksia noudateta. Kyseisten vaatimusten mukaan perunoissa ei saa olla vaaleata rengasmätää. Jos sen lisäksi kyseessä ovat siemenperunat, niiden mukana pitää olla kasvipassi, jossa asia vahvistetaan ja jos kyseessä ovat varastoperunat, niiden tuottajan tai pakkaajan on oltava virallisesti rekisteröity. Komissio ei katso, että muihin lisätoimiin olisi mahdollista ryhtyä. Lisäksi sen jälkeen kun yhtenäistetyt tekniset toimet on luotu, kasvinsuojelun alan yhtenäismarkkinoiden säännöissä ei tunneta yhteisön sisäisiä liikkumisrajoituksia.

(1) Neuvoston direktiivi 2000/29/EY, annettu 8 päivänä toukokuuta 2000, kasvien ja kasvituotteiden haitallisten organismien jäsenvaltioihin kulkeutumisen estämiseen liittyvistä suojatoimenpiteistä EYVL L 169, 10.7.2000. Direktiiviä on muutettu viimeksi komission direktiivillä 2003/116/EY, EUVL L 321, 6.12.2003.

(2) Neuvoston direktiivi 93/85/ETY, annettu 4 päivänä lokakuuta 1993, perunan vaalean rengasmädän torjunnasta EYVL L 259, 18.10.1993.